《谋创领要亭》
宋代·汪熙

生平酷爱山，好山宁相远。
知吾入山意，幽致竞牵挽。
信步杖藜轻，升高腰脚健。
小雨著黄落，索索声相溷。
僧窗事事幽，蕉肥野菊曼。
尘市仅隔水，心安即为遁。
有岩瞰清溪，古木郁萝蔓。
前冈连远嶂，万象纷自献。
人生有物缘，参合甚符券。
缘外倘强求，十一失千万。
此地乃天与，一亭吾欲建。
寄言岩下右，为偿把钓愿。

作者简介：汪熙，泾县（今属安徽）人。孝宗乾道五年（一一六九）进士。仕教授。事见清嘉庆《泾县志》卷一四。